| "Flowers"Miley Cyrus |
| --- |
| Singlen "Flowers" kansikuva |
| Singlen tiedot |
|  Albumilta | *Endless Summer Vacation* |
|  Julkaistu | 12. tammikuuta 2023 |
|  Tekijä(t) | 
* Miley Cyrus
* Gregory Aldae Hein
* Michael Pollack

 |
|  Tuottaja(t) | Kid HarpoonTyler Johnson |
|  Tyylilaji | disco funk |
|  Kesto | 03.20 |
|  Levy-yhtiö | Columbia Records |
| Listasijoitukset |
| 
* Yhdistynyt kuningaskunta Britannian singlelista: 1.
* Suomi Suomen virallinen singlelista: 1.
* Yhdysvallat Billboard Hot 100: 1.

 |
| Miley Cyrusin muut singlet |
| "Without You"2021 | "Flowers"2023 |  |

**Flowers** on yhdysvaltalaislaulaja Miley Cyrusin kappale, joka julkaistiin 12. tammikuuta 2023 ensimmäisenä singlenä albumilta *Endless Summer Vacation*. Kappale nousi singlelistan ensimmäiselle sijalle muun muassa Yhdysvalloissa ja Isossa-Britanniassa sekä keräsi miljardi striimauskertaa musiikkipalvelu Spotifyssa nopeammin kuin yksikään kappale koskaan aiemmin.

Kappaleen ovat kirjoittaneet Cyrus, Gregory Aldae Hein ja Michael Pollack. Sen tuottivat Kid Harpoon ja Tyler Johnson. Kappaleen on arveltu kertovan Cyrusin entisestä aviomiehestä Liam Hemsworthistä, jonka kanssa Cyrus oli naimisissa vuosina 2018–2020. Eroaiheinen kappale julkaistiin Hemsworthin syntymäpäivänä.

Kappale voitti vuoden levytyksen ja parhaan popsooloesityksen Grammy-palkinnot helmikuussa 2024. Palkinnot ovat ensimmäiset Cyrusin voittamat Grammyt.

Musiikki
--------

Kappaletta on kuvattu tyyliltään disco funkiksi. Sen on sanottu muistuttavan melodialtaan ja sanoiltaan Bruno Marsin kappaletta "When I Was Your Man". Kappaleessa väitetysti myös interpoloidaan Gloria Gaynorin kappaletta "I Will Survive".

Vastaanotto
-----------

*Pitchforkin* arvostelussa kappaleen sanomaa pidettiin geneerisenä, eikä se vastannut Cyrusin olemusta. Myös *Esquiressa* kutsuttiin kappaletta klassiseksi erohymniksi. *Consequence of Sound* valitsi kappaleen "viikon kappaleeksi" sen julkaisua seuranneella viikolla ja kappaleen kuvailtiin vievän Cyrusia uudenlaiseen suuntaan.

Kappale voitti vuoden levytyksen ja parhaan popsooloesityksen Grammy-palkinnot helmikuussa 2024. Kappale voitti useita palkintoja myös Billboard Music Awards -gaalassa.

Kaupallinen menestys
--------------------

"Flowers" ylsi listaykköseksi molemmilla *Billboardin* julkaisemilla, kappaleiden maailmanlaajuista suosiota mittaavilla listoilla: Billboard Global 200 ja Billboard Global Excl. US, joista jälkimmäisellä ei oteta huomioon Yhdysvaltoihin kuuluvia alueita. Kappaletta striimattiin maailmalla mittausaikana 179,1 miljoonaa kertaa ja myytiin 98 tuhatta kappaletta. Yhdysvaltojen ulkopuolisia striimauksia oli 129,2 miljoonaa ja singleä myytiin muualla 37 tuhatta kappaletta.

"Flowers" oli kaksi perättäistä viikkoa musiikkipalvelu Spotifyn soitetuin kappale. Kappale ylitti palvelussa miljardin striimauksen rajan 4. toukokuuta 2023 eli 112 päivää julkaisunsa jälkeen, jolloin siitä tuli palvelussa nopeimmin kyseisen striimausmäärän kerännyt kappale. Ennätystä olivat aiemmin pitäneet yhdessä hallussaan Harry Stylesin kappale "As It Was" sekä Justin Bieberin ja The Kid Laroin kappale "Stay", joista molemmat olivat rikkoneet miljardin striimauksen rajan 118 päivässä. Cyrusin ennätyksen löi myöhemmin samana vuonna Jungkook kappaleella "Seven", joka ylitti rajan 108 päivässä.

Yhdysvalloissa kappale nousi Billboard Hot 100 -singlelistan ensimmäiselle sijalle. Sijoitus oli Cyrusin paras vuoden 2013 jälkeen, jolloin singlestä "Wrecking Ball" tuli hänen ensimmäinen listaykkösensä. Kappale menestyi hyvin listan jokaisella mittarilla ja sen ensimmäisen viikon tulos oli yksi vuosikymmenen parhaita. Viikon aikana kappaletta striimattiin 52,6 miljoonaa kertaa ja myytiin 70 tuhatta kappaletta. Se tavoitti radion kautta 33,5 miljoonaa henkilöä. Kappale pysyi listan ensimmäisellä sijalla yhteensä kahdeksan viikkoa.

Isossa-Britanniassa "Flowers" debytoi singlelistan ensimmäisellä sijalla julkaisua seuranneella viikolla. Se myi viikon aikana 92 000 listayksikköä vastaavan määrän ja kappaletta kuunneltiin suoratoistopalveluiden kautta 9,9 miljoonaa kertaa. Ensimmäisen viikon myyntisuoritus oli Britannian paras sitten edellisen vuoden toukokuussa julkaistun Harry Stylesin kappaleen "As It Was". Striimauskertojen määrä oli Cyrusin henkilökohtainen ennätys. "Flowers" oli Cyrusin ensimmäinen kappale, joka nousi Britanniassa listaykköseksi *Bangerz*-albumilta vuonna 2013 julkaistujen singlejen "We Can’t Stop" ja "Wrecking Ball" jälkeen.

*Billboardin* arvion mukaan kappaleen menestykseen ovat vaikuttaneet sen tehokas markkinointi, alkuvuoden julkaisuajasta johtuva kilpailijoiden vähäisyys, tunnettu tekijätiimi sekä Cyrusin maine ja taidot. Myös kappaleen viittaukset mahdolliseen kolmiodraamaan Cyrusin ja Liam Hemsworthin parisuhteessa toivat sille näkyvyyttä sosiaalisessa mediassa. Samanlaista taktiikkaa on käytetty muun muassa Olivia Rodrigon vuonna 2021 julkaistussa kappaleessa "Drivers License".

### Listasijoitukset

| Lista | Sijoitus | Lähde |
| --- | --- | --- |
| Yhdistynyt kuningaskunta Britannian singlelista | 1. |  |
| Suomi Suomen virallinen singlelista | 1. |  |
| Yhdysvallat Billboard Hot 100 | 1. |  |

Huomautukset
------------

1. ↑  Kappale julkaistiin 12. tai 13. tammikuuta 2023 aikavyöhykkeestä riippuen.
2. Cyrus, Miley: Miley Cyrus Twitterissä *Twitter*.  9.1.2023. Viitattu 30.5.2023. (englanniksi)

Lähteet
-------

1. 1 2  Rowley, Glenn: Miley Cyrus’ ‘Flowers’ Hits 1 Billion Streams on Spotify in Record Time *Billboard*.  4.5.2023. Viitattu 30.5.2023. (englanniksi)
2. 1 2 3  Shutler, Ali: Miley Cyrus’ ‘Flowers’ becomes the fastest song to reach a billion Spotify streams *NME*.  6.5.2023. Viitattu 30.5.2023. (englanniksi)
3. ↑  Flowers *Spotify*. Viitattu 15.1.2023.
4. 1 2  Wang, Steffanee: On "Flowers" Miley Cyrus Is Still in the Throes of Moving On *Nylon*.  13.1.2023. Viitattu 15.1.2023. (englanniksi)
5. 1 2  Taylor Swift teki Grammy-historiaa, Miley Cyrukselle uran ensimmäinen pysti Helsingin Sanomat 5.2.2024
6. 1 2  Gaca, Anna: Miley Cyrus: "Flowers" Track Review *Pitchfork*.  13.1.2023. Viitattu 15.1.2023. (englanniksi)
7. 1 2  Siroky, Mary: Song of the Week: Miley Cyrus Can Buy Herself "Flowers," Thank You Very Much *Consequence of Sound*.  13.1.2023. Viitattu 15.1.2023. (englanniksi)
8. ↑  McNeal, Bria: With ‘Flowers,’ Miley Cyrus Ushers in an Assured New Era *Esquire*.  14.1.2023. Viitattu 15.1.2023. (englanniksi)
9. ↑  Billboard Music Awards 2023: See the Complete Winners List! People 19.11.2023
10. ↑  Trust, Gary: ‘Flowers’ Power: Miley Cyrus Soars In at No. 1 on Both Billboard Global Charts *Billboard*.  24.1.2023. Viitattu 24.1.2023. (englanniksi)
11. ↑  Mercuri, Monica: BTS’ Jung Kook Breaks Spotify’s 1 Billion Streams Record *Forbes*.  31.10.2023. Viitattu 1.11.2023. (englanniksi)
12. 1 2  Unterberger, Andrew: Five Reasons Why Miley Cyrus‘ ’Flowers’ Became Her First No. 1 Hit in a Decade *Billboard*.  24.1.2023. Viitattu 24.1.2023. (englanniksi)
13. 1 2  Trust, Gary: Miley Cyrus’ ‘Flowers’ Debuts at No. 1 on Billboard Hot 100 *Billboard*.  24.1.2023. Viitattu 22.1.2023.
14. ↑  Smith, Carl: Miley Cyrus gets her Flowers as she debuts at Number 1 on the Official Singles Chart *Official Charts*.  20.1.2023. Official Charts Company. Viitattu 22.1.2023. (englanniksi)
15. ↑  Miley Cyrus *Official Charts*. Official Charts Company. Viitattu 22.1.2023. (englanniksi)
16. ↑  Miley Cyrus – Flowers *Suomen virallinen lista*. Musiikkituottajat – IFPI Finland. Viitattu 1.11.2023.